Document ID: 31984L0525

Id-Direttiva tal-Kunsill
tas-17 ta’ Settembru 1984
dwar l-approssimazzjoni tal-liġijiet ta’ l-Istati Membri fir-rigward ta’ ċilindri tal-gass ta’ l-azzar mingħajr ġonot
(84/525/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu;
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi, fl-Istati Membri l-kostruzzjoni ta’ ċilindri tal-gass u l-kontrolli rilevanti huma soġġetti għal dispożizzjonijiet mandatarji li jvarjaw minn Stat Membru għal ieħor u li, konsegwentement, jostakolaw il-kummerċ ta’ reċipjenti bħal dawn; billi, huwa għaldaqstant neċessarju li dawn id-dispożizzjonijiet jiġu approssimati;
Billi, id-Direttiva tal-Kunsill 76/767/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri fir-rigward ta’ dispożizzjonijiet komuni għal reċipjenti tal-pressjoni u l-metodi ta’ spezzjoni tagħhom [3], kif emendata bl-Att ta’ Adeżjoni tal-1979, li stabbilixxa b’mod partikolari l-proċeduri ta’ l-approvazzjoni tal-mudell tal-KEE u l-verifika ta’ dawn ir-reċipjenti; billi, skond dik id-Direttiva, huwa ta’ min li jiġu stabbiliti l-kondizzjonijiet tekniċi li għandhom jikkonformaw magħhom iċ-ċilindri tal-gass ta’ l-azzar mingħajr ġonot tat-tip tal-KEE b’volum ta’ bejn 0,5 u 150 litru, sabiex dawn ikunu jistgħu jiġu mportati, ikkummerċjalizzati u wżati mingħajr restrizzjoni wara li dawn ikunu għaddew minn spezzjoni u għalhekk ikollhom marka u simbolu,
ADOTTA DIN ID-DIRETTIVA
L-Artikolu 1
1. Din id-Direttiva għandha tapplika għall-oqfsa ta’ l-azzar ta’ ċilindri mingħajr ġonot li jifilħu għall-pressjoni, jiġifieri maħdumin minn biċċa waħda, u li jistgħu jerġgħu jimtlew u jiġu ttrasportati, b’volum ta’ bejn 0,5 u 150 litru inklussivi, u ddisinjati biex iżommu gassijiet ikkompressati, likwidifikati jew imdewba. Minn issa ‘il quddiem, dawn iċ-ċilindri tal-gass issir referenza għalihom bħala “ċilindri”.
2. Din id-Direttiva ma għandhiex tapplika għal ċilindri li huma magħmulin minn azzar awstenitiku jew għal ċilindri li meta jkun qiegħed jiġi ssiġillat il-qiegħ tagħhom jiżdidilhom il-metall.
3. Din id-Direttiva għandha tapplika irrispettivament min-numru ta’ żbokkijiet li jkollu ċ-ċilindru (wieħed jew tnejn).
L-Artikolu 2
Għall-għanijiet ta’ din id-Direttiva, “ċilindru tat-tip tal-KEE” għandu jfisser kull ċilindru ddisinjat u ffabbrikat b’tali mod li jissodisfa l-kondizzjonijiet ta’ din id-Direttiva u tad-Direttiva 76/767/KEE.
L-Artikolu 3
L-ebda Stat Membru ma jista’, għal raġunijiet li għandhom x’jaqsmu mal-kostruzzjoni jew l-ispezzjoni ta’ ċilindru skond it-tifsira tad-Direttiva 76/767/KEE u ta’ din id-Direttiva, jirrifjuta, jipprojbixxi jew jillimita li ċilindru tat-tip tal-KEE jiġi kkumerċjalizzat u jibda jitħaddem.
L-Artikolu 4
Iċ-ċilindri kollha tat-tip tal-KEE għandhom ikunu soġġetti għall-approvazzjoni tal-mudell tal-KEE.
Iċ-ċilindri kollha tat-tip tal-KEE għandhom ikunu soġġetti għal verifika tal-KEE bl-eċċezzjoni ta’ ċilindri bi pressjoni idrawlika verifikatorja ta’ 120 bars jew inqas u b’volum ta’ mhux aktar minn litru.
L-Artikolu 5
Kull emendi neċessarji biex is-sezzjonijiet 2.1.3,2.1.4, 2.3, 3.1.1.1, 3.4,3.5, 3.6, 3.7, 4, 5 u 6 ta’ l-Anness I u l-Annessi l-oħra ta’ din id-Direttiva jiġu addattati għall-progress tekniku, għandhom jiġu adottati skond il-proċedura stabbilità fl-Artikolu 20 tad-Direttiva 76/767/KEE.
L-Artikolu 6
Il-proċedura stabbilità fl-Artikolu 17 tad-Direttiva 76/767/KEE tista’ tapplika għas-sezzjoni 2.2 ta’ l-Anness I ta’ din id-Direttiva.
L-Artikolu 7
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex ikunu konformi ma’ din id-Direttiva fi żmien tmintax-il xahar tan-notifika tagħha [4] u għandhom jinfurmaw b’dan lill-Kummissjoni minnufih.
2. L-Istati Membri għandhom jiżguraw li t-testi tad-dispożizzjonijiet tal-liġi nazzjonali li huma jadottaw fil-qasam kopert b’din id-Direttiva jiġu kkomunikati lill-Kummissjoni.
L-Artikolu 8
Din id-Direttiva hija indirizzata lill-Istati Membri.
Magħmula fi Brussel, fis-17 ta’ Settembru 1984.

Labels: 7
3
15
14